b'\n_START_ARTICLE_\nJi Gong\n_START_SECTION_\nSejarah\n_START_PARAGRAPH_\nDilahirkan dengan nama Li Xiuyuan kepada penasihat tentera Li Maochun, Daoji dilahirkan selepas ibu bapanya yang tidak mempunyai anak memasuki sebuah kuil. Sebaik sahaja mereka sampai ke Dewan Lima Ratus Arhat, arca Mahakasyapa terjatuh dari singgahsana teratainya, suatu tanda bahawa arhat telah turun ke bumi._NEWLINE_Selepas kematian ibu bapanya, Ji Gong ke Hangzhou dan menjadi sami di Kuil Ling Yin yang termasyhur, berhampiran Hangzhou. Walaupun kelakuannya yang ganjil melanggar banyak peraturan vinaya (tatalaku tradisional untuk kaum sami), Daoji dikatakan berbaik hati dan sentiasa bersedia untuk membantu orang awam. Berbeza dengan sami agama Buddha yang tradisional, dia makan daging dan minum wain. Kelakuannya itu membingungkan sami-sami yang lain yang kemudian memecatnya dari biara. Sejak masa itu, Daoji berkelana dan membantu sesiapa sahaja jika dia berupaya._NEWLINE_Menurut legenda, semasa memupuk ajaran Buddha, Daoji dikatakan mencapai kuasa ajaib. Banyak orang yang nampak sifatnya yang ganjil tetapi berbaik hati dan penuh dengan belas kasihan mula berfikir bahawa Ji Gong ialah jelmaan bodhisatva atau arhat dan kemudian mengakuinya sebagai jelmaan Arhat Penjinakan Naga (Cina Ringkas: \xe9\x99\x8d\xe9\xbe\x99\xe7\xbd\x97\xe6\xb1\x89; Cina Tradisional: \xe9\x99\x8d\xe9\xbe\x8d\xe7\xbe\x85\xe6\xbc\xa2; pinyin: Xi\xc3\xa1ngl\xc3\xb3ng Lu\xc3\xb3h\xc3\xa0n), salah satu daripada lapan belas arhat legenda._NEWLINE_Apabila Daoji meninggal dunia di biara Jing Ci pada 14 haribulan dalam bulan qamari kelima (17 Jun 1207), Taoisme Sinkretik mula menghormatinya sebagai dewa dan menerimanya ke dalam dewata. Tidak lama kemudian, agama Buddha juga mula menghormati sifatnya yang baik dan penuh dengan belas kasihan, dengan para penganut Buddha Ch\xc3\xa1n melibatkannya dalam banyak koan klasik yang dicipta mereka. Mazhab I Kuan Tao juga menerimanya ke dalam dewata mereka.\n_START_SECTION_\nPenggambaran\n_START_PARAGRAPH_\nJi Gong biasanya dilihat tersenyum dalam pakaian gubah sami yang koyak-rabak, dengan sebotol wain di tangan kanan dan sekeping kipas (yang dipercayai mempunyai kuasa ajaib) di tangan kiri. Dia memakai topi dengan aksara Cina Fo \xef\xbc\x88\xe4\xbd\x9b\xef\xbc\x89 yang membawa pengertian "Buddha". Ji Gong kekadang juga boleh dilihat memegang kasutnya di tangan kanan. Disebabkan sifatnya yang bersahaja, dia jarang dilihat dengan wajah yang serius.'